khistorydata/jeongjo-sjw-relations huggingface dataset:
정조 20년
判府事李秉模疏曰伏以臣獲蒙恩暇歸省先壠繼又地方官傳宣聖諭辭敎鄭重特勞其行榮動鄕里感祝無地素患風眩之証闖作於換節之際淹伏田廬未卽還朝屢經旬朔政深悚蹙卽伏聞以待罪西銓事該曹已捧現告而聖度包容至有置之之命臣誠震懍惝怳不知措躬之所官無大小有罪則勘乃所以嚴國綱而警具僚也今以爵秩之故倖逭常典則法有時而低仰罪或可以出入顧其所關豈細故哉臣亟宜進伏都下恭俟嚴譴而病狀如右所陳劇歇無常轉動不得極知縣道陳章之尤萬萬猥越而晏然泯伏又有所不敢玆陳略控短章仰瀆崇嚴伏乞聖明亟降處分以嚴國綱以警具僚千萬幸甚臣無任云云答曰省疏具悉卿懇任嵂之名不載品案而爵秩依舊有關事面以矯俗正習之意至有判堂捧現告之命追聞事實近來品案只諉該吏成一謬例在他判堂猶可恕況大臣乎卿須安心勿辭加意愼攝竢間卽爲上來仍傳曰此批答遣史官傳諭
정조 20년
左承旨李祖承同副承旨金熙朝聯名疏曰伏以臣等卽見校理李翊模到院之疏有不勝瞿然而慙歎之至俄者儒臣治疏來呈而見其辭意則或涉禁條故不得循例捧入往復退却矣今乃譏之以阻搪目之以壅蔽末又以莫知其意之所在臣實痛之等語盛氣論斥蔑有餘地噫臣等雖甚無似若其憂國家慮世道之意亦豈或後於儒臣而前後飭敎不啻申嚴揆以義分不敢違越此不過援例擧行者則人之爲言何其不相諒之甚耶在臣等自靖之義不敢晏然於職次相率陳章徑出禁扃伏乞聖明亟削臣等之職以謝人言以肅朝綱千萬幸甚臣無任云云答曰省疏具悉令聞入稟之言玉堂事可謂求說不得頃者大臣卿宰三司處遍示之筵敎及流來諸條禁令必是除拜之在於其後未及聞之而然況所謂收禁之請亦皆嚴禁則卿等不捧卽職分內當然門將之阻搪才罷學士之犯法若此如見矜示之本豈有是乎嚴飭三司此後新除之人更勿以不見爲托且其疏語亦無分明指的云卿等無可引之義勿辭行公
정조 20년
幼學鄭大鉉韓覺商金懋淳鄭翊煥黃仁爲金載文徐有恂沈能秀尹益欽朴蓍源鄭緯煥李禎圭金宗鉉李鍾淳金在源兪晥柱李羲玄黃仁泰李英穆兪鼎煥兪星柱柳謨申在奎鄭淳永李或淵金若淳兪漢芝申夔朝金定根金有根張錫朋申在植趙鉉重閔毅顯李日憲崔亨憲柳傳南永來尹行琦趙濂金觀淳徐有朋南駿慶南升來金善根宋男圭金文根趙華材李箕樂金頤淳南養來金履實尹弼大尹顯大尹升大李敎憲李在憲李穆源李樂淵徐有實徐有度閔致傳李亨在趙儒載徐有敬崔大榮金在恒金光岳趙在禧沈鈁韓用弼金義協李行峻李顥永鄭時綏魚在璿鄭大鉉金履鏽沈纘鎭洪秉翼趙匡鎭沈至永洪樂范朴聲祐鄭世禎魚在瓚尹璜金埛沈鈺沈鑄吳俊誠徐有基吳俊常李濟應沈鎔權度應趙沁趙在翼朴弘源吳徹常吳敏常吳至常生員兪晦根許鈍進士洪緝生員李得賢進士兪益柱安百榮生員沈鍒李澤進士李光輔姜忠永生員李述明李光顯李弘儒李顯禎尹行慶李漢明尹舜欽進士申百祿申洸河尹行澈韓毅鎭李李脩演金匡炅徐冕輔崔健亨金宗澤生員李普澈洪明漢鄭經煥徐有望申頤朝沈來永李羲益韓象履權丕應金炳翼徐鐸修徐淇修朴宗維李魯益洪樂膺金厚淵進士李種祜李箕采李鍾直閔致福李韶九趙學春沈繼之金重淳金鐮金履祜金履會沈應奎李永魯李羲斗尹致野徐直修柳諫李舒李光憲金箕弼安光宇柳諶宋道鼎李鎭幼學吳養源李重文李重赫柳良錫鄭亨朝鄭亨福姜世煥李師綱金相礪金秀坤金震夏金宗協林命宅李永鎭金鴻運金七運崔震夏金德海柳夏榮柳星奎趙銓李東成崔昌業洪樂鍾林聖河朴重源洪樂薰崔承烈崔弘烈洪千榮吳碩源金震吉吳時郁金德麗李東龜宋守說宋相愼朴孝參朴孝復楊世杓金光直李東亨金致敬金憲敬進士金宗澤崔相翊楊宗楷崔廷翊李基疇生員朴宗夏幼學李東宅李東三宋處基安承天李基晉安興魯鄭溥鄭浹金述光鄭羲錫李聃緖鄭相錫宋永基洪在泰金洵敬金洵喆趙碩麟金明奎趙命麟洪運夏金履祥李儒一李儒德鄭肅閔普顯金聃齡金九軌安昌信梁聖觀梁喆觀文喜大李敬祚朴聖溵崔冀之李景中鄭載燦進士洪允升柳東植柳東煥宋欽詩魚錫白魚用羽洪範龜生員尹致謙尹會東幼學兪在柱李心俊權思謙朴烇吳伯源崔愼之李錫吳相淳吳相權柳玉命高元謙吳相顯崔涍之高亨謙高時佐崔師達李緯坤高孝謙李鎭大高萬祿柳東卨洪瀁羅得濬朴之煥羅廷萬朴明漢鄭潤身羅廷澤朴新福鄭龜燦朴鎭宅李載禧李三成安聖魯朴信源梁濟基梁濟星鄭在田鄭禮煥李鉉益梁錫圭鄭在忠鄭在明高時翼高時俊鄭昌煥奇學元柳成鎭李之燁安命恪崔海之崔啓之柳東一李在燮朴和植金命復奇商履李亨根崔五錫奇師孟吳濬源姜德煥姜麟煥李達瑞李文奎白師孟黃胄錫李薰朴喜周趙景遠朴弼瑞柳榮履柳格朴壽民金榮祜崔翼泰閔邦顯金敬臣崔世璜鄭大運吳徽源洪翼榮柳錫良金元垕吳信相金宗鑑進士崔時澤崔時喆閔哲儒文永博生員崔時源幼學金時萬金塤白宗濂文胄德白宗玉李大輝李以晟宋益義李相奎柳光斗郭林大邊大容柳仁馨邊相禹邊得望鄭禮臣金元柔金元八林文興宋炫奇逸相金相說奇泰敬宋得魯宋圭新奇泰一吳鼎相任廷相邊相淵柳永朴必元崔基一黃坤柳奭輔李宗喆鄭潤邦李成燁柳東采朴聖演金致福李宅仁宋益壽李升燁奇學愼柳在潭安命宅李相根金孝一朴思永進士邊相燦奇泰源柳善性奇泰溫柳奎運任興源尹東魯李霖鄭潤吉朴夏鎭李齊鉉朴纘爀鄭致煥鄭在章高時休吳燧生員奇學敬鄭桔李敬緝奇泰儉林潡林德鎭幼學高廷鳳李維坤高廷直柳東圭柳在淵朴孝德崔雲之柳在涵崔望之金鐸鳴金致玉金聖錫高廷益朴聖濂朴聖漢柳道弘柳道貫朴明植柳震喆朴日瑞奇象德朴聖儆李寶仁朴熙柳在沃高時德等疏曰伏以臣等以先正臣文靖公金麟厚文烈公趙憲文敬公金集躋享聖廟事相率叫閤連章屢瀆非至一再尙未快承兪音然猶不避瀆擾期於不準請則不敢止者誠以幸生唐虞之世躬逢堯舜之君奎璧宣朗禮樂彬蔚凡在一藝之土一節之人峻秩美諡榮耀殆遍奠不咸造興起靡有餘憾而獨此三先正嵬道䆳學未蒙腏享於夫子之庭抱玆耿耿慨然鬱抑臣等晩生蒙學其於三先正事功造詣固不能管蠡之窺測而粗聞古人緖餘之論前後疏籲已竭陳無遺蘊矣惟我殿下睿學高明默契聖賢洞見淵源之有自灼知嫡傳之攸在無庸臣等更事架疊仰瀆黈纊之下只以前疏聖批反復之有曰從享聖廟如金文靖之道學文章節義器局而不與焉則於斯文何於公議何至於趙文烈非不偉然有難遽議又若金文敬竝侑之無稽前批說之備盡大哉聖人之言至嚴至精錙銖不遺臣等拜稽莊誦愚衷益激嗚呼賢臣之受知明主從古何限而追思往時相感曠世未有如文靖公之於我殿下猗歟盛哉臣等愚迷竊以爲文靖從祀之請聖批已示允許之意臣等只竢爰命有司之臣亟擧縟禮之盛側聽屢日未有成命至若有難遽議竝侑無稽之敎臣等竊不勝抑鬱訝惑之至敢誦先賢之定論冀蒙聖明之垂察焉文烈公臣趙憲學於文成公臣李珥文簡公臣成渾二先正之門得其宗旨蔚爲嫡傳常誦文王五止之訓而激昂焉惟以明庶物察人倫爲本又以春秋尊攘之義爲主天無二日地無二王之語至今凜凜輝胦簡冊畢竟大節撑柱宇宙而蠻俗尙知敬服是其充養有素操履的確發爲事功動盪卓犖先正臣文正公宋時烈之言曰先生之道水臨萬仞無復凝滯又曰天高地下日月照臨亘萬古而無虧不讀春秋則不知先生之功不讀朱子書則不知所以爲先生先生卽指文烈公也遺芬剩馥歷玆未沫民懷親上之志士知爲學之方伊誰之力也于今三百年來國無異評周旋升堂之列揖讓薦蘋之間夫孰曰汰哉文敬公臣金集聖門正路家庭淵源以忠信孝悌爲立身之本以窮理居敬爲務學之基進修有序踐履甚正觀志五十惟文元公是儀是則文元公沒一遵先行其於文元公之遺志餘業能繼能述損益折衷擴充純完精切端詳自號愼獨者蓋其用力之實也噫乃如之賢有如之德竝擧晠禮於夫子之廟是誠國朝之美規斯道之大幸況此從享之論粵自先輩已有定議溯以考之其來久矣實非今日創發者初輕遽已極難愼至於父子竝侑臣等瞢昧古禮有無無以稽也然苟安於義自合於禮妄意文廟之享視其人之道德學問而不係於其家之世級也假使曾元之養志如曾子朱塾之釋理如朱子則必竝在從享之列無疑矣古今天下父子竝賢如文元文敬者果有其人乎若其人果皆賢德則雖三世四世皆可竝享又豈可泥於前例有無哉嗚呼殷師之來吾道肇東群賢輩出遠紹洛閩之統禮義文物燦然該備而其父業子傳世繼代承未有盛於文元文敬者有此不世之稀事宜報不世之盛禮是眞禮所謂雖先王未之有可以義起者也古人所謂不妨自我作古者誠準備語而孟子所謂有王者作則必來取法者不能無望於是禮也永樹風聲誇耀來後之方亶在於此矣或者以爲在昔顔子之父蹃曾子之父晢竝享不便爰創啓聖祠而別享之此則誠然矣子位於殿父居於廡薦祼之際子先於父實如春秋傳所謂子雖齊聖不先父食之譏矣至如此事大有異焉文元公位旣處於上文敬公位當在於下凡於祀享之節有如左昭右穆秩然有序者乎旣無先食之嫌實有克肖之美且況校之於院大小雖殊享賢一也遯岩書院卽文元文敬竝侑之地文正公臣宋時烈實製請額之疏而引經據義明白爲說至蒙允許夫豈違禮而先正陳之聖祖許之也以此以後三先正從享之擧不容一日而可緩者而況是月也釋菜於先聖先師視敬道也今我有司之臣皮弁習舞而將有事于夫子之宮于斯時也以若三先正之道學節烈文章德業竝躋崇報之列俱享薦祼之禮則尤豈不有光於聖德有幸於斯文哉伏願殿下特許先正臣金麟厚趙憲金集躋配文廟之請亟擧縟禮俾光斯文千萬幸甚臣等無任云云省疏具悉爾等退修學業
정조 20년
丙辰八月初二日卯時上御誠正閣諸承旨持公事入侍時行都承旨李冕膺行左承旨李祖承左副承旨李海愚同副承旨金熙朝記事官柳遠鳴假注書曺錫中記事官金景煥記注官金良倜檢校待敎徐有榘以次進伏訖上曰昨日門鑰換鎖事何故也海愚曰適當朔日皆立新番軍故緣其生疎而致有換鎖之擧矣上命書政院啓辭門鑰事批答訖上曰各房奏公事冕膺讀奏忠淸監司林濟遠狀啓木川縣監禹成謨到任事熙朝讀奏忠淸監司林濟遠狀啓韓山郡守反庫事上曰其餘公事皆入之仍命各書判付上曰無公事房及已奏者先退冕膺祖承退出上曰全羅兵使入侍出榻敎遠鳴承命出與全羅兵使申鴻周偕入進前上命奏職姓名訖敎曰須下去努力爲之也命熙朝宣諭後使之先退上命書傳敎曰未肅拜摠管許遞與未差之代前望單子入之待下批牌招察任仍命退承史以次退出
정조 20년
行都承旨李冕膺坐行左承旨李祖承坐右承旨李儒慶坐直左副承旨李肇源奉命進去右副承旨李海愚坐直同副承旨韓用龜坐注書柳遠鳴仕直一員未差假注書曺錫中奉命進去事變假注書呂東植仕
정조 20년
李海愚啓曰大司憲宋煥箕持平金壽祖鄭宗魯在外執義朴瑞源掌令朱重翁呈辭掌令金孝秀未肅拜監察茶時之意敢啓傳曰知道
정조 20년
傳于李肇源曰傳香承旨馳詣受香所奉審摘奸以來
정조 20년
傳于李海愚曰戶刑換房
정조 20년
以抄啓文臣親試試所承旨望單子傳于李海愚曰奉命在外承旨許遞前望單子入之待下批牌招察任
정조 20년
承旨前望單子入之韓用龜落點
정조 20년
康就昇奉命在外代以呂東植爲事變假注書
정조 20년
傳于韓用龜曰科次入侍
정조 20년
摠管前望單子入之韓光䋜廣陵君烻落點
정조 20년
左副承旨李肇源書啓臣謹依聖敎與初獻官進詣神室陪奉神位版至南壇奉安後壇上奉審則無頉祭物祭器祭井看審則精潔諸執事進排官佾舞摘奸則無頉臣仍留享所待將事畢還奉神位版後復命之意敢啓傳曰知道
정조 20년
李海愚以兵曹言啓曰依下敎建陽門牌將田春遇金泰鼎等各決棍十度汰去近仗軍士車聖得等八名各嚴棍十五度之意敢啓傳曰知道
정조 20년
李海愚以訓鍊都監言啓曰今此親臨明政門文臣製述時因兵曹追節目弘化門外排立軍北營入直千摠尹範叙都領而依例除標信擧行之意敢啓傳曰知道
정조 20년
丙辰八月初三日卯時上御明政門殿座入侍時行都承旨李冕膺行左承旨李祖承右承旨李儒慶左副承旨李肇源右副承旨李海愚同副承旨韓用龜記事官柳遠鳴假注書曺錫中記事官金珍恪記注官金良倜檢校直閣金勉柱檢校待敎沈象奎以次侍立上具翼善冠衮龍袍乘輿出交泰門永淸門至明政門降輿陞座命諸試官入就拜位右議政尹蓍東行禮曹判書閔鍾顯行護軍沈煥之徐龍輔曺允大鄭大容行副護軍朴宗來洪義浩宋銓原任直閣李始源以次入就拜位行禮訖蓍東進前曰老熱無異三庚聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰東風乍起旋止近日之暑雖使人難堪而於農事則大有益焉今年可謂大登民事萬幸矣上曰今過幾何日則可以秋成耶蓍東曰差過一念則可以秋成今則所慮者只霜降而以今日氣觀之此亦無慮矣上曰親病何如蓍東曰近日少勝而不能夬復矣上曰左承旨違牌何也玉堂上疏旣令不敢開見則何可開見乎海愚曰大槪旣以徑出爲言故不得不開見矣上命煥之書御題金絲堂上樑文命鍾顯書御題擬秦賀百里奚智箋命允大書御題第四廳舍人賦懸題訖上曰金絲堂解題知之乎漢時欲毁孔子闕里故宅而有金石絲竹之聲故未能敢毁而重修之名之曰金絲堂矣蓍東曰平安監司朴宗甲狀啓以爲詰戎之政西路尤重而巡操停止已近二十年苟非大關民情豈敢輒事煩瀆而四五年荐歉之餘雖値稍豐之歲公私逋負新舊糶糴擧將竝督於一時此際動民赴操路里則或過信宿期會則動費旬望民見秋事有望方欲息肩忽聞巡操令下擧皆狼顧愁撓今秋巡操及城操特許停止防營都試依近例各自該防營試取後節度使合試事請令廟堂稟旨分付矣今年以八路均豐之歲鍊習之政在所當行而朝家特軫歉餘民情或命特停或命關問或命狀聞北關及海西兵營外擧皆停操而關西道臣狀請又如此均是民隱不可此停彼行停操及都試事竝依狀請施行各其官鎭門聚點則各別申飭擧行之意分付何如上曰依爲之出擧條引儀唱禮畢上乘輿由明政門入永淸門交泰門降輿還內諸臣以次退出
정조 20년
丙辰八月初三日午時上御便殿文臣製述抄啓文臣親試科次入侍時同副承旨韓用龜記事官柳遠鳴記事官金初燮金珍恪讀券官右議政尹蓍東禮曹判書閔鍾顯行護軍曺允大對讀官副護軍朴宗來洪義浩宋銓李翼晉以次進伏訖上曰時限已過試所承旨收券入來可也賤臣承命出傳還入進伏上命考券書等坼榜箋選金裕已等賦選丁俔祖等上曰文臣製述試官先退下試官與試所承旨修正榜目卽爲書入可也鍾顯等退出上曰抄啓文臣試券捧入試官入來賤臣承命出與二提學沈煥之原任直提學徐龍輔鄭大容檢校直閣金勉柱原任直閣李始源檢校待敎沈象奎偕入進伏上曰親試書題易於外作考券時觀其題意以此書等可也考券訖崔光泰以三中被選其外諸券皆書外等蓍東曰華城城役九月內當告竣仍行落成之宴矣聞留守趙心泰言則目下財力不無不足之慮云關西木四百同卽今年二月自備局行關使之措備以待者一百五十同姑先取用嶺南監營南倉錢一萬兩海西監營記簿別備錢五千兩竝爲貸取而關西木則數爻旣多升尺未必皆準聞其事情願以錢代云役處用下錢又勝於木此則從其願以錢代納之意分付南倉錢則與惠廳貿米條取用事甚便當以此各各知委施行何如上曰依爲之出擧條煥之曰日昨殿座時兵曹郞廳李海淸捉去因公擧行之本閣使令棍打於閤門外檢校待敎臣徐有榘以因公往來之閣隷不當棍之意略爲分付於結束色吏而初欲囚禁旋亦置之矣該郞因此發怒招去本閣吏指呼有榘姓名慢罵於禁門稠廣之中末乃呵退其吏使之往傳云當初閣隷之公然被棍已極怪駭此猶諉以禁喧而甚至對其吏名其官口氣妄悖事之可駭莫此爲甚朝體所關不可無警當該兵曹郞廳李海淸令該府拿問處之何如上曰依爲之出擧條命退諸臣以次退出
정조 20년
行都承旨李冕膺坐行左承旨李祖承牌不進右承旨李儒慶綠故出左副承旨李肇源坐直右副承旨李海愚坐同副承旨韓用龜坐直注書柳遠鳴差祭一員未差假注書洪奭周仕直徐俊輔奉命進去事變假注書呂東植仕
정조 20년
韓用龜啓曰大司憲宋煥箕持平金壽祖鄭宗魯在外執義朴瑞源掌令朱重翁呈辭掌令金孝秀未肅拜監察茶時之意敢啓傳曰知道
정조 20년
李冕膺啓曰左承旨李祖承今日不爲仕進卽爲牌招何如傳曰允
정조 20년
傳于李肇源曰禮房承旨馳詣文廟奉審摘奸以來
정조 20년
傳于韓用龜曰諸承旨持公事入侍
정조 20년
傳于李肇源曰勝國陵寢祭閣改建松留以告成馳啓矣贊成統合三韓之功者壯節公申崇謙忠節公庾黔弼武恭公卜智謙也因此起想取考古蹟平山府太白山城有範鎔之像立祠以祠之重建之擧在我朝而祠額尙今未宣宗伯旣帶文任撰進祠號卜吉揭號揭號日遣承旨致祭而曾經武將爲壯節子孫人進去祭文當親撰祭品用斗酒生彘仍以笳鼓侑之事分付
정조 20년
傳于李肇源曰發遣吏郞諸執事淸齋與否摘奸以來
정조 20년
以左承旨李祖承牌不進推考傳旨傳于韓用龜曰更爲牌招
정조 20년
以開城留守趙鎭寬狀啓麗太祖顯陵祭閣修治監董裨校後錄馳啓事傳于韓用龜曰營裨陞敍首校賞加事回諭守臣分付該曹
정조 20년
李海愚啓曰卽者校理李翊模謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 20년
假注書康就昇書啓臣於本月初二日敬奉聖批初三日午時量馳往傳諭于京畿道楊根地西始面蹄灘里判中樞府事李秉模所住處是白乎則以爲臣有罪未勘冒控衷懇煩猥之罪益無所逃惶懍縮伏惟威罰是俟不自意史官遠臨荒村傳宣聖批委曲庇覆恩摯渥厚罪反爲榮實不知措躬之所義當卽日馳還粗伸感祝之私而狗馬賤疾尙此進退稍觀向後加減如有一分强作之勢則敢不趨造仰承德意之萬一云矣臣仍卽復路之意竝以馳啓爲白臥乎事傳曰下鄕之後尙未復路設有所愼鄕舍豈若京第卽爲復路事爾其更爲傳諭知其上京日字然後復命
정조 20년
李肇源以弘文館言啓曰本館上番闕直事甚未安副應敎李龜雲牌招入直何如傳曰允
정조 20년
李肇源以禮曹言啓曰以忠淸監司林濟遠狀啓判付內文姓女人褒嘉之典發遣郞官問議大臣指一論理草記稟處事判下矣發遣郞廳問議大臣則領議政臣洪樂性左議政臣蔡濟恭俱以病不獻議右議政臣尹蓍東以爲文姓女之胸藏利刃避宿他所至於五六朔之久而猶慮强暴之辱遂欲移寓本鄕李巴金之積年窺覬情跡陰慘畢竟誘聚徒黨行兇於將事之前夜者俱載秋曹本案女人節烈殺身靡悔而一鄕感服兇漢橫誣死中求生而衆証打破則在聖朝風礪之政宜有拔例旌褒之典伏惟上裁云矣文姓女之夫征不復而矢心守節姑老無依而殫誠善養固已可尙而終又遭値强暴備經危辱而懷刃自誓畢命不悔冤恨雖切烈節愈彰乃以窮閻下戶至微至賤之一女人而荐蒙聖朝褒嘉之敎則其在聳勸之方雖施棹楔之典恐不至過濫而事係恩典臣曹不敢擅便上裁何如傳曰依議施行可也
정조 20년
韓用龜以兵曹言啓曰五衛將洪繼善素抱腹暑之症近蓋添劇時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 20년
禮曹啓目文義居前縣監申秉權呈狀內其矣父前都摠管申義淸去壬子十二月十四日喪出於鄕曲而未諳規例未卽告本曹弔祭致賻尙今闕焉依他例擧行事呈狀是白有亦申義淸曾經知中樞而爲都摠管矣弔祭致賻依法例擧行何如判付啓依所啓施行爲旀不爲提醒枚報之當該道臣推考爲旀飭敎屢煩而忌諱太過應爲擧行之事終不這這登聞致使百歲之人存沒不知該曹事亦甚駭然當該堂上亦爲推考爲良如敎
정조 20년
丙辰八月初四日卯時上御誠正閣諸承旨持公事入侍時行都承旨李冕膺右承旨李儒慶左副承旨李肇源右副承旨李海遇同副承旨韓用龜假注書曺錫中徐俊輔記注官金景煥金良倜檢校待敎沈象奎以次進伏訖上曰三角木覓漢江祭所祭品果皆精潔乎摘奸史官以次進奏可也良倜景煥錫中等以次進奏曰果皆精潔矣上曰三角祭井汲用於新修之山腰祭井乎良倜曰然矣上曰釋菜在今夜文廟典祀官則曺錫中進去啓聖祠典祀官則柳遠鳴進去仍兼大祝祭品擧行各別致誠期於精潔而曺錫中則還安祭時又以典祀官進去可也上曰各房承旨進奏公事可也冕膺讀奏黃海監司徐邁修狀啓疏批有旨祗受事新溪縣監金健柱赴任事用龜讀奏咸鏡監司趙尙鎭罪人等同推開坐事上命分書判付上曰假注書洪奭周仍察上注書之任出榻敎上曰吏戶換房出榻敎仍命退承史以次退出
정조 20년
丙辰八月初四日午時上御便殿左副承旨入侍時左副承旨李肇源假注書徐俊輔記注官金景煥金良倜以次進伏訖上曰直提學在於監印所使之入侍賤臣承命出與直提學李晩秀偕入進伏上曰奎章全韻印出者竝公私件合爲幾件乎晩秀曰姑未的知假令恰過萬餘件矣上曰萬餘件冊子印出設閣以後初有之事八道四都皆當頒賜而如文官堂上及侍從之出宰者亦當有一體頒給之擧矣晩秀曰然矣上曰八道四都校院亦欲頒給而書院則只當及於賜額書院矣晩秀曰萬餘卷印出卽是稀有之擧如是廣布實合賁飾而賜額書院抄出然後方可爲之矣上曰使內閣抄出以入可也晩秀曰萬餘件印出三百六十州遍及實是盛擧矣命退承史以次退出
정조 20년
行都承旨李冕膺坐行左承旨李祖承坐右承旨李儒慶坐直左副承旨李肇源奉命進去右副承旨李海愚坐同副承旨韓用龜坐直注書柳遠鳴病一員未差假注書洪奭周仕直徐俊輔仕事變假注書呂東植仕
정조 20년
李海愚啓曰備邊司郞廳來言今日賓廳日次而社稷大祭齋戒相値不得來會云矣敢啓傳曰知道
정조 20년
傳于韓用龜曰當該注書事過後拿處
정조 20년
李肇源啓曰臣承命馳詣社稷壇上奉審則無頉祭物祭品祭井看審則精潔諸執事進排官及工人二舞摘奸則無頉矣臣則仍留待將事畢洗滌修掃後復命之意敢啓傳曰知道
정조 20년
李肇源以弘文館言啓曰本館上番無他推移之員不得已以下番姑陞入直之意敢啓傳曰知道
정조 20년
李肇源以禮曹言啓曰平山府太白山城紀功祠卜吉揭號揭號日遣承旨致祭事命下矣宣額致祭日字令日官崔福基推擇則今八月十六日爲吉云以此日設行而執事官令本道差定事知委何如傳曰允
정조 20년
以平安監司朴宗甲狀啓濟州漂海人等護送事判付內啓下備邊司爲旀濟州許多漂民之生還極爲奇幸嚴飭所經各邑厚給衣糧各騎刷馬期於無事交付於原籍官爲良如敎
정조 20년
禮曹參議李城輔疏曰伏以臣頃伏承聖批彌加鄭重方切兢蹙之際幸蒙許解職名鴻恩所及私分獲安瞻望宸極感祝無窮不意玆者旣有天官佐貳之命族移春曹前銜一日之內極選相續臣誠惝怳戰恐益無措躬之所噫臣以早孤殘喘無意人世遭逢盛際猥蒙優假受恩深厚與天無極此豈臣夢寐之所及哉苟有一分才識可以對揚休命則出入天門依日月之光自慰命道之畸窮而殫竭駑劣圖報涓埃實是臣子之至願也顧以千萬不似爲國人所共知其於匪分之職有不敢冒膺則惟是夙夜祗慄讀書養性幸免大段罪過亦可爲不孤隆眷之道而狗馬賤疾日臻沈篤雖欲繙閱經典策勵身心而不可得矣區區情事豈不爲悲絶乎臣之病勢何敢一一煩達而最是榮衛枯涸心氣虛損之症根委已深矣近年以來收召不置竊以處身無狀欺蔽天聰其爲罪戾至重慙悸添疾若無所容殆成失心之人此莫非臣命窮所關而然於平日若粗有自修之實則其驚愧失心豈至若是之甚其不可濫廁於招徠之列於此益明矣今乃於驟陞之餘榮耀赫然常以待遺逸之曠絶恩數施之於不近似之眇末賤身旣於公朝事體大駭聞聽而其在微分轉益迫隘非徒盈溢之災理難倖逭且以方寸熏爍如不欲生漸至難醫之境將爲明時之棄物則以仁愛之天心豈無全保之洪私如蒙亟解爵秩使之安意調病則庶可以獲免盜竊之科而歌詠聖恩優游終身矣豈不爲天地父母終始生成之澤哉至於是職之尤爲匪據臣旣引例仰籲而一已踰分豈可重叨則其在必辭之義前後何殊伏乞聖慈特賜兪允仍治臣逋漫之辜以肅朝綱不勝幸甚答曰省疏具悉爾之若是固讓過矣過矣寧有縻爾職銜不思所以必致之朝體乎爾雖日上十疏有難許副況新授銓任異於禮議閒務卽起上來察職事回諭
정조 20년
丙辰八月初五日卯時上御誠正閣藥房入診禮房承旨入侍時藥房提調沈頤之副提調李冕膺左副承旨李肇源假注書洪奭周記事官金景煥記注官金良倜檢校待敎沈象奎醫官柳光翼金孝儉金光國李周憲朴春源玄必采李惟鑑以次進伏訖頤之曰日氣極熱聖體若何上曰蒸熱殊甚誠難堪矣頤之曰寢睡水剌之節何如上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰餘熱雖甚秋涼不遠換節之際節宣之方尤合致愼醫官今已待令使之入診宜矣上曰置之可也上曰八月日氣之若是蒸溽可謂罕見而其於農功則爲益不少矣頤之曰農形善成米直日減惠堂之貿米正得其時矣上曰貿米尙今不擧行云乎冕膺曰臣父以癃老之蹤待罪惠堂不得登筵一陳極爲惶蹙而目今市價極低一石之直不滿四兩若欲貿米則此時不可失故方欲發關營邑而姑以諸議之不齊未及擧行矣上曰當初疏請旣已許施而衆論多有參差大抵湖南沿民新困於耽羅船粟之役累萬石船運又非容易則廟堂之持難亦無足怪矣疏辭雖以十萬石爲請而在今先試之時不必踰一二萬石矣頤之曰諸議雖多異同臣意則固以惠堂之見爲好而但價錢之一及民穀品之一一精好有難期必道伯守令恐亦多不願者矣冕膺曰臣父則以爲事或有弊責固自任而若能善爲擧行則中間消融之患固當期於痛祛若以營邑之不願而初不發關則反有損於國體矣上曰豐稔之歲民之有米者亦難得錢故每以納米便於納錢近來軍作米以米代錢之法政合行之於如今之歲而但以其弊端之易滋趑趄不果矣今年豐登八路同然極爲多幸而雜費縮穀之徵必多騷擾言念民事不覺悶然矣頤之曰今年則守令亦必不徵縮穀矣命書傳敎曰禮房承旨馳詣社稷奉審摘奸以來敎肇源曰承旨馳詣後須與亞獻官眼同看審祭品祭器各別精潔日熱如此嚴飭諸執事使之各爲齊沐留待明日祭畢修掃後復命肇源承命出上曰三太師廟之至今未賜額號者誠爲闕典矣平山申氏之立朝仕宦者皆是壯節公後裔乎頤之曰然矣上曰右承旨入侍出榻敎景煥承命出傳右承旨李儒慶進伏上曰左相所愼何如云乎儒慶曰今日亦未差可泄痢度數加於昨日矣命冕膺書前禮曹參議李城輔疏批上曰近見都憲上疏可謂有文章矣頤之曰雖處山林而其文則有若練達於朝廷者矣仍命退諸臣以次退出
정조 20년
行都承旨黃昇源坐行左承旨李普溫坐行右承旨李益運牌不進左副承旨李肇源坐直右副承旨李海愚坐直同副承旨尹光顔坐注書柳遠鳴仕直一員未差假注書曺錫中仕事變假注書呂東植仕
정조 20년
傳于李海愚曰下直守令入侍
정조 20년
傳右李海愚曰右副承旨入侍
정조 20년
傳于李肇源曰都承旨左承旨右承旨許遞前望單子入之待下批牌招察任
정조 20년
承旨前望單子入之黃昇源南公轍洪義浩落點
정조 20년
以注書柳遠鳴拿處傳旨傳于李海愚曰分揀
정조 20년
傳于李肇源曰前假注書曺錫中仍察廳任
정조 20년
以左承旨南公轍牌不進罷職傳旨傳于李肇源曰只推更爲牌招
정조 20년
以左承旨南公轍再牌不進罷職傳旨傳于李肇源曰聞其親病勢難離捨云許遞前望單子入之待下批牌招察任
정조 20년
以左承旨洪義浩牌不進罷職傳旨傳于黃昇源曰聞有情勢許遞前望單子入之
정조 20년
以同副承旨尹東晩牌不進罷職傳旨傳于李肇源曰聞有實病許遞前望單子入之
정조 20년
傳于李海愚曰不爲仕進承旨許遞前望單子入之
정조 20년
傳于李海愚曰新除授承旨竝待下批牌招察任
정조 20년
承旨前望單子入之李普溫李益運尹光顔落點
정조 20년
兵曹口傳政事副護軍金熙朝
정조 20년
前假注康就昇狀啓臣於本月初五日敬奉聖諭當日申時量馳往傳諭于京畿楊根地西始面蹄灘里判中樞府事李秉模所住處則以爲臣於日昨附陳感祝之忱仍控疾病之狀跡近僭猥方切悚蹙千萬意外史官復臨聖諭鄭重愛欲其生至念調治之鄕不如京俾卽復路螻蟻賤臣何以得此北望拜稽惟有攢手而已臣奉此恩命區區微喘有不足顧亟欲進伏城闉仰承德意而第臣所患祟在風濕少觸暑熱一倍添劇方其劇時雖在房闥之間欲起還仆顧今晩炎尙熾無異三庚臣若急於趨承强所難强恐非所以仰體生成之澤如得更蒙旬朔之暇秋氣快涼病勢稍蘇則卽當馳還豈敢爲許久淹延之計而恩敎之下未能卽地登程逋慢之罪實無所逭云矣問其上京日字是白乎則來月初上京云故臣仍卽復路緣由馳啓爲白臥乎事傳曰何待來初雖於一兩日內待涼生卽爲上來事爾其更爲傳諭
정조 20년
李肇源以內醫院都提調意啓曰年例燕貿唐藥材依昨年磨鍊別單書入之意敢啓傳曰知道
정조 20년
李海愚以弘文館言啓曰本館上番姑陞入直事甚未安應敎尹序東卽爲牌招入直何如傳曰允
정조 20년
李海愚以兵曹言啓曰武臣賓廳講書及武經講書前後被抄人或外任遷轉或有頉應講之員甚少武臣中可合人依例加抄別單書入之意敢啓傳曰知道
정조 20년
李海愚以兵曹言啓曰五衛將柳相亮身帶別軍職職務相妨呈狀乞遞勢難强令察任改差何如傳曰允
정조 20년
李海愚以摠戎廳言啓曰本廳壯抄左司把摠李景烈身病甚重勢難察任改差何如傳曰允
정조 20년
丙辰八月初六日卯時上御誠正閣諸承旨持公事入侍時行都承旨李冕膺行左承旨李祖承右承旨李儒慶右副承旨李海愚同副承旨韓用龜記事官柳遠鳴記事官金景煥記注官金良倜檢校直閣金勉柱以次進伏訖上曰各房以次進奏祖承曰臣以吏房代房有公事一度矣讀奏忠淸監司林濟遠狀啓舒川郡守李儒燁到任事冕膺讀奏慶尙監司李泰永啓本星州牧反庫事海愚讀奏宣傳官黃閏銓病親呈辭守門將金寅七病親呈辭用龜讀奏慶尙監司李泰永啓本罪人朴貞孝盈德縣還配事咸鏡監司趙尙鎭啓本道內未錄啓罪人後錄馳啓令該曹稟處事命書判付祖承儒慶以無公事先退命書榻敎曰奉審承旨入侍景煥承命出傳左副承旨李肇源進伏上曰定州牧使入侍景煥承命出與定州牧使李一曾偕入進前上敎一曾曰爾年今爲幾何一曾曰六十七矣上曰面貌則不老矣上曰舒川農形何如一曾曰大豐矣上曰甲寅秋荒歉湖沿何莫不然而比之湖南沿邑稍勝云然否一曾曰湖南未之見之而湖西一路則凶歉孔酷至于昨年邊急難保特推如傷之仁懷保備至故得以奠居安業矣上曰定州自是難治下去後務盡便民之道必善爲之宣諭訖命先退命書榻敎曰詳刑考校檢郞廳刑曹正郞權襈佐郞尹最遠入侍景煥承命出與權襈尹最遠偕入進伏上曰詳刑考編輯之書爾等須着意善爲之而郞廳只是爾等兩人乎襈曰然矣上曰判堂雖不欲行公之人至於此書之役不可不分力須傳此意可也上敎襈曰日前儒生殿講爾亦應講乎襈曰以輪對官入侍故未得應講矣爾文精鍊於科賦可謂實才矣上敎最遠曰日前文臣製述試券何爲違格最遠曰精神不逮有此違式矣命襈等先退上曰王大妃殿進御香薷飮自今日限三貼一貼式煎入出榻敎仍命退承史以次退出
정조 20년
丙辰八月初六日未時上御重熙堂左副承旨入侍時左副承旨李海愚假注書曺錫中記事官金景煥記注官金良倜以次進伏訖上曰注書馳往左相家問病以來而蔡弘遠以大臣子弟奉公竭蹶之道宜有別於他人而今番三銓之一味違牌太沒分義以此意亦問於大臣以來賤臣回奏曰大臣病情比前似減而進退猶無常蔡弘遠則渠之人器實不近似於銓任故萬無承膺之望雖以大臣飭子弟之道亦有難强之云而弘遠陳疏到院云矣上命上疏入之賜批仍命退承史退出
정조 20년
行都承旨黃昇源坐行左承旨李曹溫坐行右承旨李益運病左副承旨李肇源坐右副承旨李海愚坐直同副承旨尹光顔坐直注書柳遠鳴仕一員未差假注書曺錫中仕直事變假注書呂東植仕
정조 20년
尹光顔啓曰來十日朝參日次矣敢稟傳曰停
정조 20년
李海愚以備邊司言啓曰臣蓍東於公故往來之際目見孝經橋全數毁壞無一石完在于舊所者意謂今番水潦橋多傷圮該軍門欲爲改作故盡爲撤毁而然矣卽聞訓鍊都正申應周以其弟全羅兵使鴻周過橋落傷適値橋井之略干脫落招致該營將校之將爲修補者使之善爲改作而以物力之多入不能副其所欲則夜深無人之時募人縛倒逐井用力不恤石材之折傷惟以盡數破毁爲準所見愁痛聽聞訛動事之駭愕莫此爲甚及夫事露行査之後始乃自首者尤不可有所容貸訓鍊都正申應周令該府拿問重勘其外隨從助毁之類當爲移法司照律而禁衛大將李敬懋以字內該掌之將臣初旣不能先事禁斷末又査問後時東隅之失不能補之桑楡不可置而不論該將臣李敬懋亦爲從重推考何如傳曰允申應周事萬萬駭悖雖與看役之營校相較有此擧措身爲捕將不知夜禁之法意自首與否非所可論施以竄配之典以嚴法紀以防後弊伊日巡邏營門將臣罷職字內將臣旣請推濬川堂上亦豈可無責一體從重推考伊夜毁橋時犯手各人等及巡邏營卒等明日令禁將開坐通衢最棍取招首犯者令法司照律當該一所巡將監軍亦令禁將決棍本職汰去如或侍從則拿問處之褒如之兵判爲先從重推考以懲日後可也
정조 20년
尹光顔啓曰左邊捕盜大將申應周竄配事命下矣捕將之任不可一刻暫曠在前如此之時有他邊大將兼察之例今番則何以爲之敢稟傳曰他大將兼察牌招聽傳敎
정조 20년
李海愚啓曰御營大將李漢豐罷職事命下矣將兵之任不可一刻無摠察之人今番則何以爲之敢稟傳曰禁將兼察牌招聽傳敎
정조 20년
兵曹以李得濟爲捕盜大將
정조 20년
禁府啓目前縣監李秉道原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 20년
李海愚以都摠府言啓曰今日入直內三廳武兼禁軍及軍兵等當爲中日習射而宗廟秋奉審相値不得爲之之意敢啓傳曰知道
정조 20년
丙辰八月初七日卯時上御誠正閣諸承旨持公事入侍時行都承旨黃昇源行左承旨李普溫左副承旨李肇源右副承旨李海愚同副承旨尹光顔記事官柳遠鳴假注書曺錫中記事官金景煥記注官金良倜檢校直閣金勉柱以次進伏訖肇源讀奏平安監司狀啓嘉山郡守南宮玾到任事昇源讀奏黃海監司狀本延安反庫事海愚讀奏黃海監司狀啓鳳山郡守趙華錫旣是武弁該營中軍依例姑罷事平安監司狀啓安州牧殺獄罪人崔天杓訊推事命各書判付上曰左承旨不見久矣今年爲幾何普溫曰六十九歲矣偏蒙恩造保有今日復廁承宣之列獲登咫尺之筵感激頌祝不知所達矣上曰卿子登第卿必喜幸矣普溫曰天恩罔極矣上曰在家何以消日普溫曰臣有三子七孫以課書消日矣上曰年前所遭果是何事普溫曰弘燮事也而以必無不知爲罪案矣故相趙璥發啓而實國榮主之丁範祖亦以爲同惡於弘燮矣上曰豈必國榮之所爲耶承旨之事予固知之而蓋以跡論之則亦豈可曰不親閔家乎普溫曰臣果與故相閔百祥親切無言不到而弘燮則以其父之子知之而已乙未夏臣欲上一疏而以不能楷書之故使弘燮代書而弘燮不肯故臣謂弘燮曰當告汝父廟而絶汝領敦寧參見於其時此爲證驗矣上曰卿於予輸心傾倒故用是不忘卿矣卿能知予意乎普溫曰臣豈敢不知也保有今日莫非恩造矣上曰如過今年卿年洽爲入耆社之年矣命退承史以次退出
정조 20년
丙辰八月初七日酉時上御便殿右副承旨入侍時右副承旨李海愚假注書曺錫中記事官金景煥記注官金良倜直提學李晩秀以次進伏訖上曰韻書頒賜以新舊抄啓文臣分排使之傳給則似易矣日省錄中亦爲詳載而以公私各五千件印出之意入錄而兩西三南監營可以開板處開板以爲廣布之地好矣仍命退諸臣以次退出
정조 20년
行都承旨黃昇源坐行左承旨李普溫坐右承旨李肇源坐左副承旨李海愚坐右副承旨魚用謙坐直同副承旨尹光顔坐直注書柳遠鳴仕一員未差假注書曺錫中仕直事變假注書呂東植仕
정조 20년
尹光顔啓曰來十日輪對日次矣敢稟傳曰當次人受點後日次來待
정조 20년
魚用謙啓曰大司憲宋煥箕持平金壽祖鄭宗魯在外執義朴瑞源掌令朱重翁呈辭掌令金孝秀未肅拜監察茶時之意敢啓傳曰知道
정조 20년
傳于李肇源曰下直閫帥守令留待
정조 20년
備忘記黃海水使徐英輔下直長弓一張長箭一部片箭一部筒兒一箇賜給
정조 20년
黃昇源啓曰右承旨李益運今日不爲仕進卽爲牌招何如傳曰聞其實病勢難供劇云許遞前望單子入之待下批牌招察任
정조 20년
傳于尹光顔曰疏頭製疏寫疏疏色儒生入侍
정조 20년
傳于尹光顔曰再明日次對進定於明日
정조 20년
尹光顔啓曰明日次對兩司當爲進參除在外未署經外未肅拜呈告人員竝待開門牌招何如傳曰允
정조 20년
尹光顔啓曰新除授左邊捕盜大將李得濟以前任統制使方在任所交龜後斯速乘馹上來事下諭何如傳曰捕將重任勢難許久兼察等待其上來許遞前望單子入之待下批牌招傳授命召及大將牌傳令牌
정조 20년
左邊捕盜大將前望單子入之李敬懋落點
정조 20년
假注書康就昇書啓臣於本月初五日傳諭後復路之由已爲馳啓爲白有在果臣當日離發初六日行到楊州地忘憂里又爲祗奉聖諭更卽馳進初七日辰時量傳諭于楊根地蹄灘里判中樞府使李秉模所住處是白乎則以爲臣之居留遲速不足以仰煩聖念之記有而王人屢臨恩諭荐降惶霣恧蹙不知所容何敢以疾病滓穢之狀更瀆崇嚴而顚踣道路昔人所恥蓋以貪寵忘軀之爲喪性也苟可自力雖時日之內可以扶舁作行如或難强勢將稍復費日姑不敢以日字指的爲對云矣臣仍卽復路緣由馳啓爲白臥乎事
정조 20년
尹光顔以宣武祠句管堂上意啓曰正堂隨毁修理典祀廳亦爲改建守直官所接處祠門外自該曹買得近處家舍從便區處而今已畢役之意敢啓傳曰知道
정조 20년
尹光顔以備邊司言啓曰卽見咸鏡監司趙尙鎭狀啓則以爲本道旣是關防重地習操又是有國大政而今夏牟麥未免失稔來頭豐歉姑未可判連年告歉之餘雖得數歲之豐瘡痍猶未盡蘇習操之私操正操動費旬朔必犯冬初殘戶貧氓過旬之糧禦寒之具經紀無路南北兵營合操巡操習操及臣營部鍊竝姑停止只令各其邑聚會官門另加操鍊軍裝機械竝皆修繕案簿點閱各別嚴飭期有實效事請令廟堂稟旨分付矣關北之年年登稔比諸路荐歉之民情猶可爲哿矣之歸故巡營及南北兵營操鍊擬或可行於積年停止之餘矣該道臣狀聞又如此而民間形勢及道內物情歷歷詳陳不可謂之曲副而過實旣已陳聞之後有難强而行之竝依狀請施行各其營邑鎭官門聚點之節則隊伍之闕額者另加充代器械之朽鈍者一竝修飭期會鍊習之規進退坐作之法各別嚴飭期有實效仍又摘其慢忽明施責罰待畢點臚列狀聞之意更爲分付何如傳曰允卽爲行會而此道他道次第停操戎政之外寧有姑許姑息之政乎然而爲民之意初旣詢卿勢不得不各循所請此後嚴飭俾勿一例效尤可也
정조 20년
李海愚以兵曹言啓曰依下敎內閣都使令林德興決棍五度當該使令李尙得決棍十度之意敢啓傳曰知道
정조 20년
李海愚以兵曹言啓曰依下敎一所巡將尹範行監軍申絅拿入嚴問取招則巡將尹範行所供內以爲矣身當日夜巡自水標橋由草廛洞前路字內各處巡審摘奸後還由弘化門前路故孝經橋則未及歷過其夜毁壞之事全然不知云監軍申絅所供內以爲矣身則其夜巡察宮墻故孝經橋毁壞之事全然不知云矣敢啓傳曰不知亦罪巡將監軍各棍五度放送可也
정조 20년
李海愚以兵曹言啓曰本曹巡將監軍供辭草記批旨內不知亦罪巡將監軍各棍五度放送可也事命下矣依傳敎巡將尹範行監軍申絅各決棍五度後放送之意敢啓傳曰知道
정조 20년
魚用謙以訓鍊都監言啓曰本局千摠李東植身病甚重勢難察任改差何如傳曰允
정조 20년
魚用謙以禁衛營言啓曰謹依備邊司草記批旨臣敬懋開坐于鍾閣通衢孝經橋毁壞時犯手各人等及巡邏營校卒一竝捉入嚴棍査問則申應周奴子貴同等所供內前月晦問孝經橋南邊廳板石四五立自壞不得通涉而橋之北依前自如人馬之自北越來者無心過來及到缺落處無路回旋易致墜傷不可仍置北邊駕石數三立亦爲卸下以除行人誤入狼狽之患廊底奴屬盡數合力撤去北邊廳板石數立爲可之意奉承主家分付果於今初二日四更量與班奴三名及石手鄭有福同力撤去之際巡更捕卒五名後先過去故與之合力北邊駕石或以大索結束提挈或以地乃木插入其間以爲搖撼毁撤之際元橋十餘間盡爲頹壓云石手鄭有福以爲常時出入前捕將家矣孝經橋南邊廳板石缺落後爲慮人馬之致傷卸下北邊廳板石爲可之意有所分付故果與其奴屬指揮合力以致全橋之自壞云捕卒五名等俱以當夜巡邏軍果爲奴屬所指使以致此境云孝橋石材長短不適柱石連纍多年磨鑠雖甚不完豈有不大費力容易自壞之理而其所納供雖涉粧撰以索以木搖撼掀動之說不期直招而自至首實故竝嚴棍二十度後首犯漢貴同照律次移送刑曹當夜巡邏一二牌將李德一等二人軍士各十名一二牌都巡牌將李雲淵等二人巡邏旗手二名等皆以爲孝橋廳板石缺落不得通涉故初不往來於孝橋近處不得執捉云不勤巡察之罪俱所難免各決棍十五度竝與毁橋時犯手奴隷等放送之意敢啓傳曰知道以石手鄭有福爲名漢換定首犯令該曹照律定配可也
정조 20년
魚用謙以義禁府言啓曰左邊捕盜大將申應周施以竄配之典事承傳啓下矣申應周咸鏡道北靑府竄配而以承傳內辭意具罪目依例發遣府書吏押送配所何如傳曰允
정조 20년
魚用謙以義禁府言啓曰姑放罪人兪漢寧査報今已來到還囚議處之意敢啓傳曰知道
정조 20년
禁府啓目粘連向前兪漢寧之捉致營吏已極駭妄所謂三邑私通旣是踏印文蹟則當初淑問之下急於自明掩諱事實者尤極痛駭以此照律何如判付啓豈可輕先照律乎道臣査推之外又有踏印私通之成送鄰邑之文蹟是如云爾則渠之前供果如卿等議處措語自歸於不以實之科是隱喩待朝開坐捧口招以聞爲良如敎
정조 20년
禁府啓目兵曹佐郞李海淸原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓以渠貌樣寧有使氣之心而且況伊日所經宜乎鑽地不得五情失守之不暇是去乙尙於何暇對其吏斥呼其官之姓乎唉哉不可以常性言兺不喩有殿座日嚴處次待令之命便是未決末姑爲仍囚以待爲旀大抵闕內衛內之夜禁專由閣隷院隷此而一有放過閽禁喧禁之法何以行乎旣施之棍止於一度該郞則無足言禁喧則亦可謂辱命內閣首隷該隷更令兵判除尋常箇箇嚴棍以杜後弊此後無論殿座動駕先從閣院之隷依節目隨現卽其地決棍事更良嚴飭兵曹爲良如敎
정조 20년
同知金養直疏曰伏以臣以草野微賤之人負犯至重三年罪錮自知罔赦何幸聖恩殊深蕩滌臣罪復除實職又贈三代華秩榮及九泉臣感恩無地莫知攸爲有淚先濺臣以至迷至愚之人敢陳兵家所未傳之說以奏於聖明之下極爲濫猥然而臣有至願欲一奏達以爲爲國家禦侮之一助伏以臣之亡父在世之日篤好河圖之書深得八門之法布成握機之陣理眞而法美故每欲進於天陛以爲爲聖朝陰雨之備而九重深嚴野外跡疎未敢遽進常時謂臣曰此法旣已得進則不可留於野人之家我今敎汝以分布之法汝必時時演習爲早晩地進奏之道以終吾平生之志伏以今日臣父雖死言猶在耳況今天恩特重及於九地若使冥昧中有知豈不感恩於泉下而有恨於臣之不孝不能成其所志以報死後之恩典哉伏以芻蕘之言聖人擇焉臣今賤年亦老死亡無日當此榮恩及骨之時若不成其志而瞑然以死則非徒抛置兵利在國爲不忠在私爲不孝無面目歸見臣所以冒萬死以聞伏以臣學於父河馬之數以乾坤坎离震兌艮巽外列爲八卦以戊己五十中虛爲九宮八八爲六十四卦八九爲七十二爻八與九相乘而爲八陣九軍造化以生故黃帝取以立丘井以賦出兵九軍爲八陣八陣爲九軍握機用奇之法以丘井而生故丘下用入爲兵字也誰知乾坤爲天地二陣坎离爲鳥蛇二陣震兌爲龍虎二陣巽艮爲風雲二陣天覆地載風揚雲垂龍飛虎翼鳥翔蛇蟠外立則各有其形內聚則運成一陣天地風雲以四正而爲正兵龍虎鳥蛇以四隅而爲奇兵正有正面奇無正形故孫臏謂龐涓曰八卦按八方連中央戊己共是九隊其形正方謂之顚倒八門陣司馬望謂姜維曰八陣有八十一變維曰吾之陣法按周天三百六十五變此其八陣變化之道也故八八爲始以八人爲一隊以入隊爲一曲以八曲爲一部以八部爲一將以八將爲一軍分數分明故四千空九十六人爲小成三萬二千七百六十八人爲中成二十六萬二千一百四十四人爲大成一人敎成十人十人敎成百人百人敎成千人千人敎成萬人萬人敎成十萬四縱五横步綴旣立則於是大陣包小陣大營包小營隅落鉤連曲折相當金鼓節其進退旌旗爲其指麾棲盛擊虛之術內重外輕之法備一戰一守之兵遇警備急之軍俱四頭八尾觸處爲首變化百出制用無窮太公以四萬五千人勝紂七十萬象管仲以節制之兵佐桓公而伯諸侯故此陣不貴其兵多惟貴其精鍊武侯之書曰有能之將無能之卒可破無能之將有能之卒不可破夫兵小餉小而戰則必勝者惟此陣爲然漢武帝使公孫弘演之以授霍光習之於長樂觀置十二部將軍親率師焉之後其法無傳及至諸葛演之尤爲詳悉故休生傷杜景死驚開之八門若變則三奇照臨六戊往來天地人三盤逐時奇變此武侯之所以神通廣大而司馬仲達之怳惚不測也若擧其大槪而言之其新書曰司馬遷言漢與楚戰於垓下淮陰侯將三萬軍自當之孔將軍居左費將軍居右絳侯柴將軍在皇帝後項王之卒可十萬淮陰侯先合不利却孔將軍費將軍縱楚兵不利淮陰侯復乘之楚兵大敗夫淮陰侯之當前者是左右天沖地沖之陣相連爲虎翼陣者也孔費二將軍之出於左右者是左右雲垂之陣連於左右地軸之陣爲左右鳥翔軍者也絳侯柴將軍之皇帝後者是左右風揚之陣連於左右天衡之陣爲左右蛇蟠軍者也淮陰侯善於以弱致人故佯爲不勝而却使孔費二將軍挾左右而突擊之則楚始不利淮陰復以虎翼之勢前進以拒之而絳侯柴將軍以左右而圍繞之此乃握機用奇之道也皇帝以遊兵爲龍飛之狀從背而出躡其歸路項王由是大敗故握機本經曰風附於天雲附於地雲爲鳥翔突擊之義也風爲蛇蟠圍繞之義也聽音望麾以出四奇虎居於中張翼以進龍居於後張翼以殿或驚其左或驚其右從背躡敵此其八陣爲制勝之道也廣都成都及沔陽魚腹之陣以石縱橫碁布星列其數不錯其餘圖書編及太乙六司之文證據分明故唐之李靖取以爲七軍六花之法前鋒後軍左廂右侯之排置莫非八陣中出來也若使比觀可知臣言不妄也若夫生死有門神鬼怳惚風雲生態逐時奇變是陰陽家活法本非局定之事臣何敢槪言臣以爲東國有演機新書其法多牽掇分數不明故游兵之法訛而又訛風雲之附天附地兩重奔走皆是臆料而其書中又有裵緖獨孤及張燁戚繼光諸人之所排而法無依據莫非亂朱之紫唯有王鳴鶴分配二陣之內其人與魚腹之圖脈絡相合可謂一葉之靑然而無金鼓進退之節旌旗指麾之法若使遇警臨陣則何以合變而制勝乎此所謂膠柱之瑟也世人皆言八陣以車爲戰而吾東地險不可而用車然而武侯之書以步卒爲前鋒以騎兵爲後繼而山川之險莫如蜀道然而諸葛用之然則八陣不獨爲車戰可知臣繼述父志講究多年僅得精粕列成二圖又以諸家法文敍其次第作爲三卷其法例可以爲邦國悍衛之奇法若使一番試可之後永守勿廢則可謂世有名將一人居安慮危之道孰勝於此皇明鄭林亦進井田陣圖臣於昨冬還餉之策著成一編尾陳此說欲以進之時則臣身在罪中不敢以進今當恩典之曠古玆敢冒萬死進言伏願殿下察而行之以爲邦家兵衛之一法焉臣無任云云答曰省疏具悉堪輿風水卽其箕裘奇正八陣莫涉越俎然以止輦受言之義所陳編輯文字許令進呈
정조 20년
幼學李奎南進士李光憲幼學金基胥閔毅顯黃基瓚金履秀徐有恂沈能喆生員兪漢寔進士徐鐸修金重淳沈應奎生員閔致福進士金會淵生員徐有望幼學沈能秀李愚在朴和文金協淳閔承爀進士李魯益徐任輔生員沈來永幼學李寧載沈能種申夔朝進士趙學春生員李羲斗進士金履會生員徐兢修幼學李源昌金善根吳叙常金履實進士沈繼之徐善修沈允之幼學吳徽常金銶金鋌金鑏進士申光集金正根鄭奎漢魚用升生員尹鼎烈閔致孝進士沈能泰金鐮申頤朝生員柳信根幼學柳仁根申錫龜沈能基沈能問沈宜稷沈宜定李源長朴氣浩李羲年兪漢宅進士梁性默沈玉賢生員沈錸宋玉休進士權袨李賢謙李宗謙金亮欽鄭奎采生員李禎彬進士金漢奎幼學趙德履李永建李憲周李憲成金河柱金鎔金鑪沈宜敬沈宜秉進士申錫耇幼學金基晩徐膺修朴濟華徐格修徐有積愼昌烈金魯益進士卞宗鎭生員玄承祚進士洪準源韓庭維幼學尹致謙洪濟榮金載龜洪樂衍李惟采愼宜學生員金國鉉愼汝道辛之洛進士金鎭沈榮鎭洪善容幼學李道在宋儒載趙在益徐有檠李珩進士鄭胄煥生員鄭錫休姜始煥進士河瑞復幼學尹允東沈能潤徐志學朴宗勉趙明鎭李海晶李相遠趙秉鎭進士鄭國輝生員金鍾和金處明進士李晦保生員李義秉進士李弘淵幼學吳敏常吳澈常金在源沈能烈沈能定朴宗儀朴宗侃金基協文尙一鄭亮翰文養老康濟臣徐璟淳金鍾眞任百能進士金致均生員金履牧曺允顯進士權信應生員沈性浩進士李義實幼學吳相夏李魯俊田垕柳之和孔胤升孔奎東桂馨茂進士盧宅鎭尹行澈安樸生員李輪祥進士兪漢敏生員李潮進士李普澈幼學金履憲金喆遠安在默李宗秀李集周李奎緖崔弘憲金定根李勉容金初淳李發源申儀顯李復淵金魯鍾李正紳南養來朴宗復宋文綗進士金載駿幼學申錫耆進士柳說生員尹勉純進士李敎明幼學權中玉李宜培具光錫權種仁進士安光集生員安棨幼學魏魯喆趙命夔進士徐鼎輔生員李英玉幼學朱士奎朱重訥生員李命熙張至憲進士金厚淵生員李志淵幼學沈若祖洪彦祐洪履完生員趙毅淳進士權丕應生員李惟命進士沈能岳生員李勉重進士李韶九幼學申命祿沈能胤李得英尹行訥閔致正金善鎭李黃載李文載尹善養李儉祜金用善閔致恒魚在祺洪義燮金履奎閔致恪金克淵閔心赫生員林昌鎭趙宅謙進士李源成韓象履生員閔膺顯金學淵幼學金龜叙林有鎭李觀九李恒九李成九鄭時哲朴宗薰趙哲永朴宗漢李魯憲進士李敬參趙良鎭趙榮升生員林星鎭李憲英鄭夏容進士尹致民李在寧幼學李栴李象祜南宮馝李昌憲李日憲尹鍾大尹應大權趾命權思穆黃仁緝李儒祜安厚遠安弘遠徐遠輔金魯廣李應淵進士李普漢生員金鍾慶沈存之趙鎭翼趙鎭壽進士李永普吳燧幼學朴和德金基中黃基善黃基南閔敬赫金履尹金陽淳生員鄭經煥進士洪祜淵生員尹象烈進士尹時東尹匡烈韓喆裕生員韓兢裕進士尹致野韓度裕幼學沈能稷南星耇進士李述明生員魚用羽金文欽進士金碩鉉金春根曺錫玄韓用鏶進士李心永蔡弘臣生員洪履黿成致商李光顯進士任履周李舒朱重祿幼學李敦膺金最根沈能述鄭世祐魚在瓚鄭世禎進士金煥奎柳聖源李朝鉉生員徐冕輔徐有行權燁進士李鍾直幼學鄭五錫沈纘鎭李顥永趙匡鎭沈至永洪樂范鄭時綏進士李國昌鄭昌後生員朴聲漢進士趙時簡幼學趙雲翼金騏鍾李海平趙雲路李信源閔景淹趙學殷鄭東晏李勉厚尹致升金正柱生員徐淇修幼學朴冕源李義樂洪遇燮洪益友趙基復金可淳趙學閔進士李在誠生員朴宗珩申在明進士朴呂壽幼學閔翊顯閔靖顯李執兪漢光兪漢明李淵九李止淵姜在憲進士朴昌壽生員金炳翼進士朴綺壽幼學李義吉趙學儉尹鼎烈洪命錫進士洪達榮權中敏李期祜安光宇徐稷修金鑢生員沈徽永尹行慶金祖淵幼學申緝趙瀷辛泳權中履金履鋼南永來生員蔡弘一玄鎭坤李復心柳諶進士蔡宗永金漢烈金忠柱李鳳采孟任大孟欽圭柳諌洪鼎簡金世基趙學駿幼學黃基肅李用九金裕淳洪秉喆尹學鎭兪春柱沈文永金炳常李正紳沈兢之進士安尙默兪憲柱尹浣權禔尹孝植崔健亨崔景箕金命淵李東洙李謙中李壽淵生員宋文晦姜在寅魚用恒李羲翼李寅默成稔尹仁植尹義植李義秀幼學金蘭淳李正殷金文根李在憲黃仁素申在植黃基晩權度應金懋淳金有根李益會曺錫正曺始振金學淳宋仁載金頤淳沈能愚進士李永老幼學金濟根吳泰儉徐光輔金憲淳徐有民李晦祥李英雲尹勉縝具圭錫趙在晃生員兪益柱兪晦根進士任壽益姜守睦梁重濂韓用成幼學李義鼎李德淵李永緖生員李憲永朴弘源幼學洪容默金遇順洪秉順洪承奎徐有階鄭宜煥生員沈翼賢進士李鎭李翼朴宗維李儒冕幼學鄭東煥李憲胄宋載晦鄭在東宋一衡宋載賢生員鄭祖榮趙琮鎭李星源趙民和趙經鎭李在修幼學洪秉健沈述之沈鉌趙錫夔洪憲猷進士趙晉和洪益聞幼學朴齊賢沈樂游李圭源李永圭趙雲岐李羲玄金鑰李粹淵申光朝吳近常李英培洪澤淵兪鼎煥閔致堯尹象鉉沈憲祖朴潞壽任天白金載琬李魯稷金元善權趾弘尹彝鉉任等疏曰伏以古之聖王所以範圍天地之大陶鎔久道之化者不過曰得賢共理而已得賢之道非他也使賢者生而尊信之沒而崇報之已矣賢者之實試撮其大而論之丕惟曰道德文章也節義事功也夫所謂崇報之典亶在於從祀聖廟而至矣竊稽聖廡從祀之一百有九賢者生爲明主之所尊信役爲聖世之所崇報功在生民澤流後世而有是道傳是學輝映焜燿動蘯雄偉與一百有九賢者匹美齊光而旣被尊信之禮於明主未盡崇報之恩於聖世者不無其人臣等向所請從祀之文靖公臣金麟厚文烈公臣趙憲文敬公臣金集三先正特其最著者耳公議之發蓋將前後百年臣等不揆僭率猥煩陳請者非臣等後生蒙學所創道卽先輩長碩已定論也議久愈鬱事若待今恭惟我殿下經天緯地之姿內聖外王之學洞見道體之要深究性理之源以勛華之聖臨君師之位工由緝熙運啓文明其於三先正高明純正篤實的確天秩民彝燦然該備之造詣深淺必有默契獨悟者臣等於請籲之初竊自相慶曰從祀重典在昔難愼然以我殿下好賢尙德之誠不待臣等之畢說卽施晠禮於一百九賢道德文章節義事功之列矣一疏再疏至上四五疏而天聽邈然尙靳許可臣等抑鬱之極繼以慙忸誠以大同之公論未伸藐末之忱誠未格耳噫以三先正識天紀人之工地負海涵之文其義則炳日星而貫金石其功則溯伊洛而啓關鍵一誠終始萬理包括眞可謂極高明而盡廣大也嗚呼達道有五君親爲大山中七月之哭家間五止之詠尙令志士仁人悽惋忼慨有不盡底悲慕矣至若金集尤有大焉以文成爲師文元爲父以二宋文正爲弟淵源繼開歷數千古罕與其倫則腏食夫子之廟便是靑氈之業夫孰曰不可而父子竝侑於典無稽者其在重事體愼禮節之道向承聖批又有儒賢之往復夫立法制禮莫如周公孔子而自周漢迄宋明式至今休四千餘年父子皆賢亦豈無人而一未有行之者此誠至難愼而極審重處也且以父子竝侑爲鄭重之端則於士林雖不無欽嗟欠缺之心而於文敬益有光焉此不必輕重於享與不享之間矣伏願殿下博詢於在朝之搢紳在野之儒賢俾莫重典禮務歸至當而文靖文烈兩先正從祀之請亟允輿望斯文幸甚臣等無任云云省疏具悉爾等以文敬父子竝侑之爲鄭重益有光於文敬云而又引儒賢之往復書札以證之士林之公論可見不謀而沕然予亦無二辭矣文靖文烈從祀之請豈欲軒輕於兩賢而入我朝以後首闡性理始見大原天地中間只知有仲尼紫陽二人卽文靖一人而已雖使五賢以下從祀諸儒在今世皆必讓與於文靖欲擧追配之典斷當單擧文靖然後有功於斯文嘉惠於後學宏功大惠隱而未章者庶能酬其萬一惟予寤寐俛焉一念孳孳在於修道之爲敎一句豈可以否德或忽於當仁不讓師之義乎大抵師之所在道之所存爾等若以予言爲不離於道更訪草野鞰德之士將此批旨與之細叩潛繹以求其單擧文靖莫涉於不僭不汰之方也
정조 20년
丙辰八月初八日卯時上御誠正閣諸承旨持公事入侍時行都承旨黃昇源行左承旨李普溫左副承旨李肇源右副承旨李海愚同副承旨尹光顔記事官柳遠鳴假注書曺錫中記事官金景煥記注官金良倜檢校直閣金勉柱以次進伏訖昇源讀奏全羅監司狀啓井邑縣監朴挺玉到任事海愚讀奏開城留守狀啓麗太祖顯陵監董首校賞加事有旨祗受事命各書判付其他公事竝入之以爲啓下之地上曰今見巡監軍現告則巡將乃尹範行此是龜淵之子也以微眚被棍於通衢之上亦不可不念使兵判棍治好矣此意軍士房承旨先爲出去分付兵曹可也仍命書傳敎曰更思巡營軍體重令兵判龍虎營開坐擧行事分付上曰下直閫帥守令入侍出榻敎賤臣承命出與黃海水使徐英輔平山府使柳匡天偕入進伏命英輔奏職姓名上曰下去善爲之也仍命宣諭匡天進奏姓名上曰今番赴任果能延諡匡天曰然矣臣厚蒙洪私得此恩除私分無憾圖報無地矣上曰非卿宰而何敢於筵席致謝乎三太師致祭處所在於何處乎匡天曰太白山城矣上曰廟宇若頹廢則修葺等節令道伯各別爲之可也肇源曰平山紀功祠宣額當於致祭日爲之而額板若待承宣下去後擧行則多有窘束之患矣上曰平山府使下去時先爲領去造備以待致祭承旨下去懸揭好矣命閫帥守令先退上命書禁府啓目判付敎曰禁喧之解弛專由於閣院隷之首犯雖以今番事言之以禁喧郞之棍治閣隷自本閣奪去閣隷則將何以禁之耶招致一二軍色郞廳分付以此後則每於擧動及殿座時或有閣院隷之喧嘩斷不饒貸嚴棍猛治而作一冊子番番錄置以爲考勤慢施賞罰之地而若或專事衒能而治其不當治則亦豈成說乎竝須嚴飭而注書招致都使令捧侤音使之勿犯若有犯者實注書當定配知悉可也命退承史以次退出
정조 20년
丙辰八月初八日辰時上御誠正閣都承旨疏儒同爲入侍時行都承旨黃昇源記事官柳遠鳴記事官金景煥記注官金良倜疏頭南奎南製疏金履秀寫疏徐有恂疏色黃基瓚閔毅顯以次進伏訖上曰疏儒進前以次各奏姓名奎南進奏姓名上曰爾與李奎緯爲幾寸親奎南曰爲四寸兄弟矣履秀進奏姓名上命擧顔敎曰爾之近族誰也履秀曰故承旨若行之姪也有恂進奏姓名上曰與誰爲近族有恂曰與黃海監司徐邁修爲叔姪矣上曰爾是徐退修之子乎有恂曰然矣毅顯進奏姓名上曰誰之近族毅顯曰參奉閔章顯之弟矣基瓚進奏姓名上曰誰之子孫基瓚曰生員黃仁紀之子故司諫黃榦之孫也上曰爾祖曾經輔德而亦嘗經文獻備考纂輯郞廳乎基瓚曰然矣上曰然則何不以輔德仰奏上敎奎南曰上疏讀奏可也奎南讀奏訖敎曰金文靖道學之眞正篤實予之素所尊尙若言其先行後知直內方外之工則實爲我東第一人而文章也節義也猶屬第二件事向對大臣已有所言及矣大抵師之所在道之所存今予處君師之位師道之責實在於予闡明斯文扶植世敎未嘗不孳孳於牖迷敎導之功而俗習漸乖士風不古未見有丕變率敎之效豈不慨然乎予之所願學孔子也顧今修道立敎之方莫先於尊德崇儒而至於文靖之允合從享豈待爾等之言而知之乎向日批答典今日疏語有沕然相合者良用嘉尙前者儒疏初則擧兩先正及其承批而始乃添入文靖有若指敎而爲之者然自是之後一疏再疏無異謄傳故紙其爲不誠無實孰甚於此末乃有金懋淳之疏單擧文靖而疏語草草文不成說適足以貽羞先正增恥士林矣其後儒疏只以退修學業四字賜批者得非多士之愧乎爾疏則果非隨衆苟同文亦善作雖謂之不負培養可也我朝儒賢道學之盛先稱五賢而至若從享之論李文成以趙文正李文純謂之允合躋配而於三賢則不無參差之論雖以在下之文成猶且如是爲說卽今斯文大一統之道在予一人則豈不斟酌裁量於從享重典乎予於兩先正固所尊尙而文敬之父子竝侑非但於典無稽聖廡與祠院體段自異如坡山書院竝享之例不可引據予所以鄭重難愼者此也命書批答命奎南聽批訖上曰爾年幾何奎南曰五十三矣上曰未爲小科乎奎南曰然矣命退諸臣以次退出
정조 20년
行都承旨黃昇源坐左承旨金翰東坐直右承旨李肇源坐左副承旨李海愚坐右副承旨魚用謙坐同副承旨尹光顔坐直注書柳遠鳴仕一員未差假注書曺錫中仕直事變假注書呂東植仕
정조 20년
魚用謙啓曰大司憲宋煥箕持平金壽祖鄭宗魯在外執義朴瑞源掌令金孝秀傳旨未下掌令朱重翁呈辭監察茶時之意敢啓傳曰知道
정조 20년
魚用謙啓曰御營廳將官來言今日本廳軍兵日次私習云矣敢啓傳曰知道
정조 20년
傳于魚用謙曰大臣備局堂上引見
정조 20년
傳于尹光顔曰禮堂泮堂入侍
정조 20년
傳于尹光顔曰軍士房承旨入侍
정조 20년
黃昇源啓曰行左承旨李普溫今日不爲仕進卽爲牌招何如傳曰許遞前望單子入之待下批牌招察任
정조 20년
尹光顔以禮曹言啓曰卽接寧陵令所報則今此秋夕祭享香祝今十二日兩官中一員當爲祗受陪來備員將事而令今方入直參奉李春鞾在外未肅拜受香無人將事亦無以備員云在外參奉李春鞾今姑改差其代卽令該曹今日政以在京無故人差出以爲受香陪進備員將事之地何如傳曰口傳相換可也
정조 20년
以尙瑞直長望筒傳于李海愚曰監役敎官中擬入
정조 20년
有政吏批判書金載瓚進參判未差參議在外同副承旨尹光顔進以洪明浩爲吏曹參判閔師宣爲獻納朴鍾淳爲校理李羲甲爲副校理高仁基爲崇靈殿參奉李海觀爲懿昭墓守衛官朴性圭爲尙瑞直長李奎南爲繕工假監役兼養賢庫奉事單崔鳳和冬至副使單柳焵書狀官單李翊模以上還付事承傳校書正字二單申星模韓耆裕
정조 20년
兵批判書鄭好仁進參判尹弼秉病參議李尙度入直進參知吳泰賢病右副承旨魚用謙進啓曰慶尙左水使今當差出而擬望之人乏少未準朔禁軍將竝擬何如傳曰允近日閫帥多取年少政格雖然今番則勿拘勢閥年老有衆所共知治聲於守令而限滿不得擬望於牧府郡縣之人拔例備三望以入可也以李祖源爲都摠管權裕爲副摠管金應壽金處純申昕爲五衛將高雲瑞爲忠翊將趙穎梁允中爲慶熙將李吉會爲宣傳官金百彬爲京畿中軍具埱爲慶州營將金光喜爲防垣萬戶文尙禹爲廢茂山萬戶車聖彬爲甕津別將李得駿爲慶尙左水使護軍李祖源申思運柳焵副護軍鄭尙愚李儒慶南公轍洪義浩韓用龜尹東晩尹光宇安宗厚具絎副司直李翊模
정조 20년
吏曹口傳政事寧陵參奉李春鞾孝陵參奉李義祿相換
정조 20년
尹光顔以弘文館言啓曰本館上番姑陞入直事甚未安新除授校理朴鍾淳副校理李羲甲竝卽牌招以爲推移入直之地何如傳曰允
정조 20년
以校理朴鍾淳牌不進罷職傳旨傳于尹光顔曰只推
정조 20년
魚用謙以備邊司言啓曰秋夕在近各陵寢祭官當爲差遣而侍從罷散甚多無以分排云在前如此之時亦有請敍之規矣堂上堂下侍從違牌坐罷人員竝爲敍用令該曹口傳付軍職何如傳曰允
정조 20년
兵曹口傳政事護軍李冕膺
정조 20년
魚用謙以刑曹言啓曰因禁衛營啓辭孝經橋毁壞時犯手人以石手鄭有福換定首犯照律定配事命下矣鄭有福定配於慶尙道機張縣押送之意敢啓傳曰知道
정조 20년
以處尙監司李泰永狀啓今秋水陸操城操巡點停止令廟堂稟旨分付事判付內啓下備邊司爲旀三南異於西北依狀請施行事三懸鈴行會爲良如敎
정조 20년
掌令朱重翁疏曰伏以臣以螻蟻微蹤猥蒙聖眷祗緣上天之隨處覆燾糜粉難酬而戀主微誠狗馬亦有臣亦有一分知覺豈無攢手感祝之心也哉敢以螢爝之微仰補日月之光伏願聖明垂察焉臣是草野庸陋見聞不博雖未知京鄕間曾有幾人之如此而以臣平日所稔知欽歎者言之吾東木綿之出始自文益漸取核於萬里遐荒冒禁藏管而來先種花階待其蕃衍而敎民耕種創機爲制手作引絲之車俗所謂文來者是也若言其播種之功則與后稷之播穀無異也若言其作車之方則與神農之作耒一般也況其倡正學扶吾道之功又與鄭夢周諸賢竝稱而際聖朝受命之初丕變我衣毛被草之俗使衣章一新煖之以綿裘縕袍顧其爲功也實是萬世永賴者也洪惟我太宗大王封之以江城君命爲不祧之廟亦粵我世祖大王追封爲富民侯旌其閭曰高麗忠孝衣民功臣富民侯文益漸之閭逮我先朝戊寅御春塘臺指示雲幕而下敎于入侍大臣曰文氏之功大矣因命搜訪其奉祀孫錄用而因循未果我殿下御極以後屢下致祭之命而賜額於兩院前後恩典可謂蔑以加矣惟其報功之道猶有所未盡者蓋功者或有一時之功或有百年之功顧此文益漸之功均被吾東方絲身之類雖至千百世而無窮期者矣惟是我國之人故雖不得與論於農蠶之祀而其廟之不祧已有聖祖之特恩而今其後孫零替無以奉香火其在思其功尙其人誠爲矜惻伏願殿下特加存恤之典使今日衣綿之人咸知聖朝懋本報功之德意焉龍岡之金景瑞卽萬夫之特而千載之烈也語其功則當倭奴猖獗法駕西巡之日賤兵充斥於箕城而倭酋小西飛智勇且鷙擁精兵肆屠掠雖以天將之威屢戰不利人莫敢嬰其鋒者入據淸華館施鈴帳據椅坐宿張目按劍人不敢近其前惟景瑞尺劍飛入能斫其頭使群酋氣奪遂成掃蕩巢穴之功中興赫業實基於此此其宣武諸勳中最爲雄快之蹟也語其節則當戊午深河之役受制於賤臣弘立誤落賊中而六年瀋獄不改中郞之苦節畢竟遼街終作柴市之忠魂雖或以一死之後於金應河爲言而後死之許遠何愧於張巡且況五坡之不死罕光文山之貞節則見墮奸賊之譎中被執虜營何損於景瑞乎至若彌山之馬畜誘之以利新城之白刃脅之以威而終始一節暴心事於密疏振義聲於强虜則直千古一人耳其忠其節惟我聖上洞燭無餘特依金應河例旌之以綽楔又賜之以易名之典隱卒之恩可謂蔑以加矣惟彼西土人士猶有齎咨而抑鬱者蓋高句麗之乙支文德我朝之金良彦俱以西土之人一則以其立勳於滻水之戰一則以其殉節於丁卯之亂而立祠竝享於箕城名之曰忠武祠而惟此景瑞獨無俎豆矜式之所斯可謂聖朝之欠典也以臣愚見其在激勸忠節之道宜有加等於逖矣之土以此景瑞之巍勳壯節竝享於忠武祠則褒忠奬節之方尤有光焉伏念凡有勳勞於王室而朝家崇奬之典一或未盡則豈無一世齎咨抑鬱者乎臣所以不避猥越瀆撓天聽伏乞聖明勿以人微而廢言焉臣無任云云省疏具悉兩件條陳令該曹稟處爾其勿辭察職